Alueiden komitean lausunto aiheista:

- "Vihreä kirja kasvihuonekaasujen päästökaupasta Euroopan unionissa", ja

- "Komission tiedonanto neuvostolle ja Euroopan parlamentille - EU:n politiikka ja toimenpiteet kasvihuonekaasupäästöjen vähentämiseksi: kohti eurooppalaista ilmastonmuutosohjelmaa (ECCP)"

(2001/C 22/09)

ALUEIDEN KOMITEA, joka

ottaa huomioon Vihreän kirjan kasvihuonekaasujen päästökaupasta Euroopan unionissa ja komission tiedonannon neuvostolle ja Euroopan parlamentille aiheesta "EU:n politiikka ja toimenpiteet kasvihuonekaasupäästöjen vähentämiseksi: kohti eurooppalaista ilmastonmuutosohjelmaa (ECCP)", KOM(2000) 88 lopullinen ja KOM(2000) 87 lopullinen,

ottaa huomioon työvaliokuntansa 12. huhtikuuta 2000 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi,

ottaa huomioon aiemman lausuntonsa aiheesta "Ilmastonmuutos ja energia", CdR 104/97 fin, annettu 18. syyskuuta 1997(1),

ottaa huomioon ilmastonmuutosta koskevan YK:n puitesopimuksen osapuolikonferenssin kolmannessa istunnossa (COP3) 1.-10. joulukuuta 1997 Kiotossa hyväksytyn kasvihuonekaasujen vähentämistä koskevan pöytäkirjan,

ottaa huomioon aiemman lausuntonsa aiheesta "Tulevaisuuden energia: uusiutuvat energialähteet - Yhteisön strategiaa ja toimintasuunnitelmaa koskeva valkoinen kirja", KOM(97) 599 lopull., CdR 57/98 fin, annettu 16. heinäkuuta 1998 fin(2),

ottaa huomioon aiemman lausuntonsa aiheesta "Liikenne ja CO2-päästöt - Kohti yhteisön ratkaisumallia", CdR 230/98 fin, annettu 11. maaliskuuta 1999(3),

ottaa huomioon aiemman lausuntonsa aiheesta "Valmistautuminen Kioton pöytäkirjan täytäntöönpanoon", CdR 295/99 fin, annettu 18. marraskuuta 1999(4),

ottaa huomioon valiokunta 4:n 7. heinäkuuta 2000 hyväksymän lausuntoluonnoksen CdR 189/2000 rev. 1, jonka esittelijä oli Hannu Penttilä (FIN, PSE),

hyväksyi 20. ja 21. syyskuuta 2000 pitämässään 35. täysistunnossa (21. päivän kokouksessa) seuraavan lausunnon.

Alueiden komitean näkemys ja suositukset

1. Komission tiedonanto: kohti eurooppalaista ilmastonmuutosohjelmaa

1.1. Ilmasto-ohjelmien ja strategioiden suunnittelutyössä ja toimeenpanossa on kaikkien toimijoiden huomioiminen ja osallistuminen välttämätöntä.

1.2. Alueet ja kunnat tulee huomioida EU:n uudessa ilmasto-ohjelmassa erityisesti energia- ja liikennekysymysten osalta omana toimijaryhmänä.

1.3. Euroopan unionin on ryhdyttävä kasvihuonekaasupäästöjen osalta alueiden ja kuntien kanssa vuoropuheluun ja tuettava niitä niiden ponnisteluissa ilmaston suojelemiseksi. Tämä edellyttää komission ehdottamissa toimielimissä, että

- ohjauskomitea pitää työssään Euroopan ilmastonmuutosohjelman laatimiseksi tiivistä yhteyttä alueiden komiteaan

- energia-asioiden työryhmien 2 ja 3 sekä liikenteen työryhmän 4 kokoonpanossa otetaan huomioon myös alue- ja kuntatason edustus

- myöhemmin perustettaviin koordinointityöryhmiin lisätään myös alue- ja kuntatyöryhmä.

1.4. Energiaverotuksen vähimmäistasosta tulee päästä yhteisön jäsenmaiden kesken nopeasti yhteisymmärrykseen. Tällä on keskeinen merkitys kansallisten ilmastostrategioiden toteutuksessa.

1.5. Euroopan yhteisön ja sen jäsenmaiden tulee ratifioida Kioton sopimus Haagin kokouksen jälkeen ja vaikuttaa siten, että sopimuksen taakse saadaan riittävä määrä allekirjoittajamaita niin maiden lukumäärän kuin kasvihuonekaasujen tuotannon suhteen.

1.6. Uusiutuvien energialähteiden osuuden lisääminen moottoripolttoaineissa ja energiantuotannossa sekä lämmön ja sähkön yhteistuotannon edistäminen on välttämätöntä. Nämä toimet tukevat myös yhteisön energiaomavaraisuuden vahvistamista ja muita yhteisön politiikkoja, kuten maatalous-, työllisyys- ja rakennepolitiikkaa.

1.7. Energiansäästö ja energiatehokkuuden parantaminen ovat usein kustannustehokkaimpia tapoja vähentää päästöjä. Tässä toiminnassa on merkittävä rooli alueilla ja kunnilla, jotka vastaavat rakennusten ja infrastruktuurin suunnittelusta, lupien myöntämisestä sekä julkisista hankinnoista. Kunnat ja alueet vastaavat myös joukkoliikenteestä, jätevedenpuhdistuksesta ja jätehuollosta.

1.8. Yhteisön ja sen jäsenmaiden on määrätietoisesti tuettava alue- ja kuntatason vapaaehtoisia järjestelyjä ja informatiivisia toimia työssään päästöjen vähentämiseksi. Tällaisia ovat muun muassa kuntien ilmastonsuojelukampanjat ja energiatarkistukset, joilla on keskeinen merkitys päästövähennystavoitteiden saavuttamisessa.

2. Vihreä kirja kasvihuonekaasujen päästökaupasta Euroopan unionissa

2.1. Vaikka päästöoikeuksien kauppa tai teollisuus- ja kehitysmaiden yhteiset hankkeet voivatkin järkevästi täydentää teollisuusmaiden omia toimenpiteitä ja auttaa saavuttamaan kansalliset ilmastonsuojelutavoitteet, ne eivät kuitenkaan saa korvata kansallisia ponnistuksia. Omassa maassa tehtävien ponnisteluiden on oltava tärkein keino teollisuusmaiden vähennysvelvoitteiden toteuttamiseksi. Komission ehdotus yhteisön sisäisen päästökauppakokeilun käynnistämisestä kokeiluluonteisena ennen Kioton sopimuksen mukaista määräaikaa 2008 on perusteltu. Kokeiluluonteinen lähestymistapa on käyttökelpoinen kaupan pelisääntöjen ollessa vielä keskeneräisiä ja kun kansainvälisestä päästökaupasta ei ole kokemuksia.

2.2. Osallistumisoikeutta päästökauppakokeiluun ei saa rajoittaa vain tiettyihin toimialoihin tai kaasuihin. Tärkein edellytys päästökauppaan luettavissa kohteissa on luotettava tieto toiminnanharjoittajan kasvihuonekaasupäästöistä ja niiden kehityksestä. Tätä varten on päätettävä kriteereistä, joiden avulla varmistetaan päästötasojen vertailtavuus ja ymmärrettävyys.

2.3. Päästökauppakokeilussa on pyrittävä siihen, että markkinoille tulee riittävä määrä ostettavia ja myytäviä päästöeriä.

2.4. Päästökaupan eräänä kohteena tulisi harkita yhdyskuntien jätehuoltoa.

2.5. Yhdyskuntien energiatehokkuutta erityisesti liikenteen hiilidioksidimäärien vähentämiseksi tulisi selvittää myös päästökaupan kohteena.

2.6. Päästökauppa voi toimia vain, jos määräysten noudattamatta jättämisestä rangaistaan ankarasti.

2.7. Päästökauppaa tulee kehittää niin, että kansalaisten ja yritysten tietoisuus ilmastonsuojelun tärkeydestä lisääntyy ja luodaan houkuttimia innovatiivisten yritysstrategioiden kehittämiselle kustannustehokkaiden ideoiden löytämiseksi.

Bryssel 21. syyskuuta 2000.

Alueiden komitean

puheenjohtaja

Jos Chabert

(1) EYVL C 379, 15.12.1997, s. 11.

(2) EYVL C 315, 13.10.1998, s. 5.

(3) EYVL C 198, 14.7.1999, s. 3.

(4) EYVL C 57, 29.2.2000, s. 81.